คลังชงกฎหมายคุมรัฐวิสาหกิจ
สคร. เสนอซุปเปอร์บอร์ดไฟเขียว ร่าง พ.ร.บ. คุมและเพิ่มประสิทธิภาพรัฐวิสาหกิจ ย้ำไม่ใช่กฎหมายแปรรูป
14 ม.ค. 2559

สคร. เสนอซุปเปอร์บอร์ดไฟเขียว ร่าง พ.ร.บ. คุมและเพิ่มประสิทธิภาพรัฐวิสาหกิจ ย้ำไม่ใช่กฎหมายแปรรูป
นายเอกนิติ นิติทัณฑ์ประภาศ ผู้อำนวยการสำนักงานคณะกรรมการนโยบายรัฐวิสาหกิจ (สคร.) เปิดเผยว่า ในวันที่ 18 ม.ค. 2559 สคร. จะนำเสนอร่างพระราชบัญญัติ (พ.ร.บ.) การพัฒนาการกำกับดูแลและบริหารรัฐวิสาหกิจ พ.ศ. .... ให้คณะกรรมการนโยบายรัฐวิสาหกิจ (คนร.) หรือ ซูเปอร์บอร์ดพิจารณาเห็นชอบ ซึ่งกฎหมายดังกล่าวมีวัตถุประสงค์เพื่อยกระดับรัฐวิสาหกิจให้มีประสิทธิภาพมากขึ้นผ่านการนำหลักบรรษัทภิบาลที่ดี และจะมีการจัดตั้งบรรษัทวิสาหกิจแห่งชาติ (ซูเปอร์โฮลดิ้ง) ขึ้นเพื่อเพิ่มมูลค่าและประสิทธิภาพของรัฐวิสาหกิจที่เป็นบริษัท
นายเอกนิติ กล่าวว่า ร่างกฎหมายดังกล่าวเป็นการปฏิรูปรัฐวิสาหกิจไม่ใช่การแปรรูปรัฐวิสาหกิจและไม่มีผลกระทบต่อสถานะความเป็นรัฐวิสาหกิจและสภาพการจ้างของพนักงานรัฐวิสาหกิจ คาดว่ากฎหมายดังกล่าวจะผ่านการพิจารณาตามกระบวนการต่างๆ และมีผลบังคับในช่วงครึ่งหลังของปี 2559
ด้านนายณัฐวุฒ ไพศาลวัฒนา รองโฆษก สคร. เปิดเผยว่า ร่างกฎหมายที่เสนอ คนร. จะยกระดับการกำกับดูแลรัฐวิสาหกิจของประเทศไทยให้มีความชัดเจน โปร่งใส  มีการจัดตั้งคณะกรรมการนโยบายรัฐวิสาหกิจขึ้นเป็นองค์กรหลักในการรับผิดชอบรัฐวิสาหกิจทั้งระบบ การจัดทำแผนยุทธศาสตร์รัฐวิสาหกิจเพื่อกำหนดนโยบายที่เป็นเอกภาพให้รัฐวิสาหกิจถือปฏิบัติ การประเมินผลงานรัฐวิสาหกิจที่เป็นรูปธรรมและสอดคล้องกับเป้าหมายในการพัฒนาประเทศ ตลอดจนมีการสร้างความโปร่งใสให้กับกลไกการแต่งตั้งบุคคลเป็นกรรมการรัฐวิสาหกิจ
นอกจากนี้ ร่างกฎหมายดังกล่าวจะมีผลเป็นการป้องกันการแทรกแซงจากการเมืองที่ไม่เหมาะสมเพื่อลดโอกาสที่จะนำรัฐวิสาหกิจไปใช้ในการดำเนินนโยบายประชานิยมที่ไม่รับผิดชอบ